
RĪGAS APKAIMJU IEDZĪVOTĀJU CENTRS
Eduarda Smiļģa iela 46, Rīga, LV-1002, tālrunis 67012222, e‑pasts: aic@riga.lv

RĪGAS VALSTSPILSĒTAS PAŠVALDĪBAS UN NEVALSTISKO ORGANIZĀCIJU SADARBĪBAS MEMORANDA ĪSTENOŠANAS PADOMES (TURPMĀK – MEMORANDA PADOME) SĒDES PROTOKOLS
Rīgā

2026. gada 9. aprīlī 
Rīgas domes Ainavu zāle, Rātslaukums 1 


	26.05.2026.
	
	Nr. AIC-NOMP-26-1-pro




Sēde tiek atklāta plkst. 15:00
	


Sēdē piedalās Memoranda padomes locekļi:

	Nr. p. k.
	Vārds, uzvārds
	Amats

	1.
	Viesturs Kleinbergs
	Memoranda padomes vadītājs, Rīgas domes priekšsēdētājs, Finanšu un administrācijas lietu komitejas priekšsēdētājs

	2.
	Laima Geikina
	Rīgas domes Izglītības, kultūras un sporta komitejas priekšsēdētāja

	3.
	Marta Kotello
	Rīgas domes Satiksmes un transporta lietu komitejas priekšsēdētāja

	4.
	Dace Briede-Zālīte
	Biedrības “Latvijas Karjeras attīstības atbalsta asociācija” valdes priekšsēdētāja

	5.
	Dainis Domiņš
	Biedrības “Latvijas Tirgotāju asociācija” valdes līdzpriekšsēdētājs

	6.
	Oļegs Dzenītis
	Biedrības “Aktīvu dabas mīļotāju internacionālā neatkarīgā savienība” valdes priekšsēdētāja vietnieks

	7.
	Sarma Freiberga
	Nodibinājuma “Fonds Nāc līdzās!” valdes priekšsēdētāja

	8.
	Māris Jonovs
	Biedrības “Drošās ielas” valdes loceklis

	9.
	Kaspars Markševics
	Nodibinājuma “Latvijas Bērnu atbalsta fonds” valdes loceklis





Sēdē attālināti piedalās Memoranda padomes locekļi:

	Nr. p. k.
	Vārds, Uzvārds
	Amats

	10.
	Inese Andersone
	Rīgas domes Pilsētas attīstības komitejas priekšsēdētāja



Sēdē vēl piedalās:

	Nr. p. k.
	Vārds, uzvārds
	Amats

	1.
	Ilona Stalidzāne
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes vadītāja

	2.
	Dace Paegle
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Sabiedrības integrācijas un līdzdalības nodaļas vadītāja

	3.
	Ineta Zalāne
	Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras projektu un publisku pasākumu nodaļas projektu vadītāja

	4.
	Dita Pfeifere
	Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras institūciju un nemateriālā kultūras mantojuma nodaļas vadītāja

	5.
	Sintija Lukjanska
	Rīgas valstpilsētas pašvaldības Centrālās administrācijas Komunikācijas pārvalde Ārējās komunikācijas nodaļas projektu vadītāja

	6.
	Baiba Šmite
	Rīgas valstpilsētas pašvaldības Izglitibas, kulturas un sporta departamenta Kultūras pārvaldes priekšniece

	7.
	Sandra Kumačeva
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Sabiedrības integrācijas un līdzdalības nodaļas projektu vadītāja 

	8.
	Alīna Kļaviņa 
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Sabiedrības integrācijas un līdzdalības nodaļas projektu vadītāja

	9.

	Aleksandra Kajaka
	Rīgas Apkaimju iedzīvotāju centra Apkaimju attīstības un sabiedrības integrācijas pārvaldes Sabiedrības integrācijas un līdzdalības nodaļas projektu vadītāja



Sēdes darba kārtība: 

1. Par Memoranda padomes NVO pārstāvju priekšlikumiem Memoranda padomes darbam 2026.-2027. gadā. 
Ziņotājs: Kaspars Markševics, nodibinājuma “Latvijas Bērnu atbalsta fonds” valdes loceklis. 
2. Pašvaldības piedāvāto bezmaksas kultūras pasākumu klāsts un piekļūstamība dažādām iedzīvotāju mērķa grupām Rīgas apkaimēs. 
Ziņotāji: Ineta Zalāne, Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras projektu un publisku pasākumu nodaļas projektu vadītāja; 
Dita Pfeifere, Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras institūciju un nemateriālā kultūras mantojuma nodaļas vadītāja. 
3. Citi jautājumi. 

Sēdes norise:

1. Par Memoranda padomes NVO pārstāvju priekšlikumiem Memoranda padomes darbam 2026.-2027. gadā

V. Kleinbergs atklāj sēdi,  informē, ka sēdē piedalās nepieciešamais Memoranda padomes locekļu skaits, lai sēde būtu lemttiesīga. 
V. Kleinbergs dod vārdu Rīgas valstspilsētas pašvaldības un nevalstisko organizāciju sadarbības memoranda īstenošanas padomes vadītāja vietniekam K. Markševicam ziņojuma sniegšanai “Iekļaujoša kultūrvide un universāla piekļūstamība katrā mikrorajonā” (1. pielikums). 
K. Markševics prezentācijas laikā argumentē, ka kultūras un citu pasākumu piekļūstamība joprojām ir nepietiekama un tā ir būtiski jāuzlabo. Kultūras pasākumi ir pieprasīti, taču pastāv problēmas ar to nodrošināšanas iespējām. Universāla vides piekļūstamība ir pašsaprotams un neatņemams nākotnes attīstības elements gan infrastruktūras jomā, gan citās nozarēs. Memoranda padomes nākotnes vīzija ir nodrošināt bezmaksas kultūras pasākumus visām paaudzēm, stiprināt Rīgas domes koordinējošo lomu starp departamentiem, kā arī nodrošināt nevalstisko organizāciju ekspertīzes un pieredzes izmantošanu, lai sekmētu konkrētu projektu īstenošanu un pilsētas stratēģijas attīstību.
V. Kleinbergs ierosina pāriet pie nākamā darba kārtības jautājuma, pēc tam abus jautājumus apspriežot kopīgi.

2. Pašvaldības piedāvāto bezmaksas kultūras pasākumu klāsts un piekļūstamība dažādām iedzīvotāju mērķa grupām Rīgas apkaimēs

V. Kleinbergs dod vārdu Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras projektu un publisku pasākumu nodaļas projektu vadītājai I. Zalānei un Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras institūciju un nemateriālā kultūras mantojuma nodaļas vadītājai D. Pfeiferei, kuras sniedz ziņojumu “IKSD Kultūras pārvaldes rīkotie bezmaksas kultūras pasākumi Rīgas apkaimēs 2026. gada vasarā” (2. pielikums).
I. Zalāne informē, ka ir paredzēti dažādi iekļaujoši kultūras pasākumi vairākās Rīgas apkaimēs visa gada garumā. Tiek ziņots par kultūras un izklaides pasākumiem no maija līdz septembrim, tostarp arī par Rīgas svētkiem. I. Zalāne norāda, ka kultūras pasākumi pārvar valodas un kultūras robežas, tādēļ ir būtiski nodrošināt informāciju par tiem arī citās valodās. Šis priekšlikums jau tiek īstenots, taču iepriekšējos gadus tehnisku iemeslu dēļ pilnvērtīga ieviešana nebija iespējama. Uz svētkiem ir plānots publicēt mobilo lietotni, kā arī nodrošināt informācijas pieejamību angļu valodā tīmekļa vietnē.
D. Pfeifere ziņo par kultūrtelpas “Stropi” projekta progresu, kura darbība notiek apkaimēs, kurās nav kultūras centru.  Šobrīd ir izveidoti un darbojas astoņi “Stropi”. Pieprasījums pēc projekta aktivitātēm ir augsts, taču pieejamais finansējums ir nepietiekams, lai to pilnībā nodrošinātu. Šīs problēmas risināšanai tiek ieviests jaunais – astotais – “Strops”, kas nav stacionārs. 
Sadarbībā ar Latvijas Nedzirdīgo savienību, Imantas “Strops” jau otro gadu ir pieejamāks un iekļaujošāks. 2026. gada Imantas “Stropa” programma ir izstrādāta sadarbībā ar Latvijas Nedzirdīgo savienību. Šī iekļaujošā programmas struktūra ir pilotprojekts, kuru plānots ieviest arī citos kultūras centros. 
D. Pfeifere uzsver horizontālās sadarbības nepieciešamību starp pašvaldības departamentiem infrastruktūras attīstības nodrošināšanai. Memoranda padome tiek informēta, ka sadarbībā ar Pilsētas attīstības departamentu un Īpašuma departamentu izstrādātais Imantas Kultūras centra rekonstrukcijas projekts “Vides un pakalpojumu piekļūstamības risinājumu izveide Pārdaugavas kultūras apvienības Kultūras centrā “Imanta” sociāli iekļaujoša kultūras procesa veicināšanai” ir atbalstīts un drīzumā tiks pilnveidots, lai nodrošinātu ēkā piekļūstamu vidi. 
Vienlaikus paredzēts pakāpeniski izvērtēt pārējās kultūras iestādes un īstenot nepieciešamās infrastruktūras korekcijas, lai uzlabotu to piekļūstamību.
Šogad ir atbalstīta un drīz tiks uzsākta Rīgas apkaimju kultūrkartēšana. D. Pfeifere aicina Memoranda padomi iesaistīties šajā procesā un sniegt atbalstu nepieciešamo uzlabojumu identificēšanā, vienlaikus nodrošinot arī sabiedrības iesaisti. Darbus plānots uzsākt ar prioritāriem jeb kritiskākajiem punktiem, kuros kultūras pieejamība ir nepietiekama.
Papildus tiek plānots izveidot konsultatīvu kultūras nozares padomi, kas darbosies Izglītības, kultūras un sporta departamenta struktūrā, lai veicinātu efektīvāku sadarbību ar sabiedrības pārstāvjiem.
Šogad tiek uzsākta trīs gadu plāna īstenošana, kura ietvaros tiek veikts visu Rīgas kultūras iestāžu un kultūrizglītības piekļūstamības audits, piesaistot piekļūstamības ekspertus no Latvijas Cilvēku ar īpašām vajadzībām sadarbības organizācijas Sustento, Invalīdu un viņu draugu apvienības “Apeirons” un Vieglās valodas aģentūras. Audits ietver rīcības plāna izstrādi, izmaksu aprēķinus, kā arī darbinieku apmācību nodrošināšanu. 
I. Zalāne informē, ka Rīgas dzimšanas dienas svētku laikā jau tiek pievērsta pastiprināta uzmanība piekļūstamības nodrošināšanai, tostarp noslēguma pasākumā, kas notiks 11. novembra krastmalā, ir paredzēts zīmju valodas tulks, kā arī nodrošinātas īpaši pielāgotas vietas personām ar ratiņkrēsliem, lai veicinātu viņu pilnvērtīgu iesaisti un nodrošinātu redzamību norisei uz skatuves.
Līdzīgi pasākumi tiek īstenoti arī Latvijas Republikas Neatkarības atjaunošanas dienas svinību laikā Brīvības pieminekļa laukumā, kur arī tiks nodrošināts zīmju valodas tulkojums.
Pēc ziņojuma noklausīšanās tiek atklāta diskusija. 
V. Kleinbergs pauž gandarījumu par līdzšinējo sadarbību, uzsverot, ka Memoranda padomes pārstāvji darbojas vienotā tematiskā ietvarā. Viņš norāda, ka progress pieejamības jomā ir būtisks, vienlaikus atzīmējot, ka šajā jomā vēl ir daudz darāmā. Tiek uzsvērta nepieciešamība apkopot visus īstenotos un plānotos pieejamības uzlabošanas pasākumus, lai izvērtētu to atbilstību kopējam nākotnes redzējumam. Lai veicinātu šo procesu, V. Kleinbergs rosina izstrādāt piekļūstamības karti GEO Rīga vidē, norādot, ka tas ļautu labāk analizēt situāciju un skatīt to kontekstā. Tāpat viņš ierosina uz nākamo Memoranda padomes sēdi uzaicināt dažādu nozaru departamentu pārstāvjus, sākot ar aktuālākajām jomām, lai tie sniegtu informāciju par aktualitātēm iekļaujošas vides veidošanā un veicinātu efektīvāku horizontālo sadarbību.
M. Kotello uzrunā Memoranda padomi, informējot, ka Ārtelpas un mobilitātes departamenta Uzturēšanas pārvalde meklē vietas pie un ap kultūras punktiem, kur vēl nepieciešams līdzināt ietvju apmales. Viņa ierosina izveidot sarakstu ar vietām, kur nepieciešami apmaļu līdzināšanas darbi, lai Uzturēšanas pārvalde varētu tos veikt. Tāpat pastāv iespēja iesaistīt apkaimju biedrības.
S. Freiberga norāda, ka nepieciešams paplašināt darbības teritoriju ārpus kultūras punktu tiešās apkārtnes, jo līdz tiem ir jānokļūst. Kā viena no sarežģītākajām vietām tiek minētas tramvaja sliedes, kuras ir grūti šķērsot, un apmaļu nolīdzināšana vien nav pietiekams risinājums.
V. Kleinbergs piekrīt S. Freibergas paustajam viedoklim, norādot, ka vēsturiskajā centrā un aizsardzības zonās nepieciešama papildu saskaņošana, lai uzlabojumus varētu īstenot un padarīt vidi pieejamāku. 
S. Freiberga ierosina lielajās apkaimēs veidot sadarbību ar izglītības iestādēm, izmantojot skolas kā kultūras pasākumu norises vietas. Tas palīdzētu risināt kultūras punktu trūkumu apkaimēs, kurās šobrīd šādu iespēju nav. S. Freiberga uzsver arī to, ka pilotprojektiem būtu jākļūst par pastāvīgiem projektiem un jau nākamajā gadā būtu jāstrādā pie jaunu lokāciju attīstīšanas.
D. Pfeifere atbild, norādot, ka galvenais ierobežojošais faktors ir finansējums, vienlaikus piebilstot, ka līdzīga sadarbība jau iepriekš ir notikusi ar bibliotēkām, kur reizi gadā tika organizēti pasākumi. Vienlaikus D. Pfeifere izsaka gatavību iesaistīties šī priekšlikuma izstrādē, norādot, ka, lai gan mūzikas un mākslas skolās aktivitātes jau notiek, kā pasākumu norises vietas var izmantot arī citas skolas. Viņa uzsver, ka ir nepieciešams koncentrēties ne tikai uz mūziku un dejām, jo iespējami arī citi kultūras veidi, kā arī piebilst, ka Rīgas Pārdaugavas Mūzikas un mākslas skolā notiek valodas apguves aktivitātes, par kurām ne visi ir informēti, tādēļ būtu nepieciešams efektīvāk izplatīt informāciju iedzīvotājiem.
V. Kleinbergs piebilst, ka mērķis ir padarīt pieeju sistēmisku un skaidri noteikt, kurus pašvaldības departamentus nepieciešams uzrunāt, nevis fragmentāri pievērsties atsevišķiem jautājumiem. Viņš uzsver, ka būtiski ir arī uzklausīt atbilstošo departamentu viedokļus.  
O. Dzenītis uzdod jautājumu par prezentāciju “IKSD Kultūras pārvaldes rīkotie bezmaksas kultūras pasākumi Rīgas apkaimēs 2026. gada vasarā”, vaicājot, vai prezentācijā minētie sasniegumi un plānotās aktivitātes ir realizētas ar nevalstisko organizāciju iesaisti.
D. Pfeifere atbild, ka pamatnostādnes tika izstrādātas darba grupā, kurā bija iesaistīti nevalstisko organizāciju pārstāvji. Tāpat tiek uzsvērts, ka Rīgas valstspilsētas pašvaldības Izglītības, kultūras un sporta departaments regulāri konsultējas ar jau iepriekš minētajām nevalstiskajām organizācijām.
I. Andersone uzrunā Memoranda padomi un informē, ka Rīgas pašvaldības Sociālo pakalpojumu sniedzēju konsultatīvā padome ir izstrādājusi rīcības plānu pieejamas Rīgas vides izveidei visās pilsētas jomās cilvēkiem ar invaliditāti, paredzot tā īstenošanu triju gadu laikā. Viņa norāda, ka šī procesa īstenošanā paredzēts iesaistīt arī citus pašvaldības departamentus, tostarp Rīgas valstspilsētas pašvaldības Izglītības, kultūras un sporta departamentu un Rīgas valstspilsētas pašvaldības Īpašuma departamentu, kā arī nevalstisko organizāciju pārstāvjus, lai nodrošinātu efektīvu un koordinētu darba norisi.
Turpinot, I. Andersone informē par pieejamas pilsētvides attīstību Rīgā un uzsver, ka ir identificētas 30 prioritāras vietas, kurās īpaši jāveicina vides pieejamība, ņemot vērā to nozīmīgo apmeklētāju plūsmu. Šajās vietās atrodas kultūras, izglītības un citas nozīmīgas publiskās iestādes.
Noslēgumā I. Andersone min līdzdalības budžetu kā instrumentu, kura ietvaros ir iespējams virzīt sociālo inovāciju iniciatīvas. Tiek gaidīti vairāki projektu pieteikumi, no kuriem divi projekti saņems finansējumu 50 000 eiro apmērā, par kuriem lēmumu pieņems Rīgas iedzīvotāji balsojuma rezultātā. Līdzdalības budžeta programmā būs iespējams iesniegt arī sēdē jau minētās pilotprogrammas.
V. Kleinbergs aicina vienoties par turpmākajiem soļiem, uzsverot nepieciešamību vispirms izvērtēt un pārliecināties par jau pieejamo informāciju, pirms tiek izstrādāti jauni rīcības uzdevumu saraksti. Turpmākajā darbā paredzēts iesaistīt arī Rīgas valstspilsētas pašvaldības Īpašuma departamentu un Rīgas valstspilsētas pašvaldības Pilsētas attīstības departamentu.
I. Stalidzāne ierosina uz nākamo Memoranda padomes sēdi uzaicināt GEO Rīga pārstāvi, lai tas sniegtu detalizētu skaidrojumu par iestādes darbību un tās rīcībā esošo datu apjomu, norādot, ka šī informācija varētu būt noderīga turpmākajā darbā. Šāda tikšanās varētu kalpot, kā pirmais solis tālākajā procesa virzībā. 
Diskusija par pirmajiem diviem darba kārtības punktiem noslēdzas. Tā kā V. Kleinbergam jādodas uz nākamo tikšanos,  viņš sēdes vadību  deleģē K. Markševicam un aicina kolēģus turpināt diskusiju, ja tas ir nepieciešams.

3. Citi jautājumi

K. Markševics informē par pieredzi Lietuvā, kur kultūras programmās tiek iesaistīti seniori, minot piemēru par pasaku lasīšanu bērniem krīzes centros, un ierosina Latvijā īstenot līdzīgas iniciatīvas, kas veicinātu senioru jēgpilnu brīvā laika pavadīšanu. 
L. Geikina informē, ka darbs šajā virzienā jau tiek īstenots, un šobrīd seniori brīvprātīgi iesaistās aktivitātēs, kas vērstas uz Vienotās skolas mērķa sasniegšanu. Vienlaikus viņa uzsver, ka iesaistīties ir aicināts ikviens – gan nevalstiskās organizācijas, gan individuāli interesenti. L. Geikina izceļ cilvēkresursu trūkumu brīvprātīgo iniciatīvās, kas nepieciešamas lasītprasmes problēmu risināšanai.
O. Dzenītis aicina pārrunāt problēmas, ar kurām saskaras nevalstiskās organizācijas, norādot, ka ir bijusi situācija, kad NVO  iesniedza Rīgas domei savas izstrādātās idejas, taču atbildi nācies gaidīt aptuveni divus mēnešus. 
K. Markševics norāda, ka daudzas iniciatīvas iespējams virzīt arī bez tiešas mēra iesaistes, un kā piemēru min sēdē prezentētos veiksmīgi īstenotos pasākumus. Viņš uzsver, ka darbs var turpināties paralēli, kamēr tiek gaidīta atgriezeniskā saite. 
O. Dzenītis argumentē, ka, ja visas nianses tiks izskatītas divu mēnešu laikā, tad darbs netiks paveikts un rezultāta nebūs, un vaicā, kā šo procesu uzlabot – kādu atbildību būtu nepieciešams uzņemties, lai virzība notiktu raitāk. Tāpat O. Dzenītis argumentē, ka jautājumiem būtu jābūt izskatītiem nedēļas laikā, lai darbs ritētu raiti. 
I. Andersone turpina diskusiju, norādot, ka būtisks jautājums ir budžets. Viņa uzsver, ka gadījumā, ja padome vēlas virzīt kādas iniciatīvas uz īstenošanu, laika posmā no oktobra līdz decembrim nepieciešams apspriest budžeta jautājumus, pēc tam lemjot par turpmāko rīcību.
O. Dzenītis informē, ka Stratēģijas ieviešanas padomē aktualizēts jautājums par nepieciešamību pārrunāt atsevišķus jautājumus ar Rīgas domi, norādot uz nepietiekamu tās iesaisti un atbalstu, kā arī patstāvīgu lēmumu pieņemšanu par ceļu infrastruktūras budžetu bez nevalstisko organizāciju iesaistes. 
K. Markševics norāda, ka šie jautājumi nav Memoranda padomes kompetencē. 
I. Andersone iesaka vērsties pie Rīgas valstspilsētas pašvaldības Stratēģiskās plānošanas nodaļas vadītājas Lindas Danefeldes, lai saņemtu detalizētāku skaidrojumu.
O. Dzenītis izsaka vēlmi rīkot Memoranda padomes sēdes reizi mēnesī. 
K. Markševics informē, ka par šo jautājumu jau ir runājis ar mēru, tomēr tas nav vienkārši īstenojams, jo mērs ir ļoti aizņemts. K. Markševics pauž viedokli, ka Memoranda padomei pašai jāuzņemas lielāka iniciatīva, darba organizēšana un tā izpilde. 
D. Pfeifere saka, ka labprāt tiktos ar tām nevalstiskajām organizācijām, kas ir ieinteresētas, un apspriestu vides piekļūstamības jautājumus apkaimēs.

Sēde tiek slēgta plkst. 16:34

Pielikumā:	

1. Prezentācija “Iekļaujoša kultūrvide un universāla piekļūstamība katrā mikrorajonā”. 
2. Prezentācija “IKSD Kultūras pārvaldes rīkotie bezmaksas kultūras pasākumi Rīgas apkaimēs 2026. gada vasarā”.


Sēdi vadīja: 					                                       V. Kleinbergs

Sēdi protokolēja:						                                  A. Kajaka

